
PRIORITETI ZA TESTIRANJE NA SARS-CoV-2 


Objedinjene revidirane preporuke o prioritetima za testiranje na SARS-CoV-2, 
postupanju s kontaktima, završetku izolacije i samoizolacije 


1. Postupak s bliskim kontaktima oboljelog od COVID-19 
Cilj 


Radi smanjenja širenja infekcije cilj je sve bliske kontakte oboljeloga staviti ih pod zdravstveni 
nadzor u karanteni/samoizolaciji. 

Bliske kontakte nije potrebno testirati niti na početku niti tijekom karantene/samoizolacije osim 
ako ne razviju simptome bolesti. 

Bliski kontakti“ podliježu zdravstvenom nadzoru u karanteni/samoizolaciji u trajanju od 14 dana 
od zadnjeg bliskog kontakta sa zaraznom osobom. 


Početak 14-dnevne karantene i iznimke u testiranju 

Iznimno, na početku karantene/samoizolacije, treba testirati bliske kontakte oboljelih od COVID- 
19 ako su identificirani kao bliski kontakti tri ili više dana od izlaganja bolesniku i u međuvremenu 
ostvarivali kontakt s vulnerabilnim skupinama. 


Završetak 14-dnevne karantene i testiranje 
Po završetku 14-dnevne karantene, nije potrebno testirati osobe ako ne razviju simptome osim ako 
su zdravstveni radnici i osoblje u Domovima u sustavu socijalne skrbi (vidjeti pod točkom 4.). 


Ako osoba u karanteni/samoizolaciji razvije simptome kompatibilne s COVID-19 

Ako osobe u karanteni/samoizolaciji razviju simptome bolesti kompatibilne s COVID-19, treba ih 
testirati na SARS-CoV-2 i ako su pozitivni, postupati dalje kao s novooboljelom osobom, tj. prema 
uputama u točki 3. 


* Bliski kontakt se u svrhu zdravstvenog nadzora u karanteni/samoizolaciji definira kao: 
- Dijeljenje kućanstva s bolesnikom 
- Izravan tjelesni kontakt s oboljelim od COVID-19 (npr. rukovanje), 
- Nezaštićen izravan kontakt s infektivnim izlučevinama oboljelog od COVID-19 (dodirivanje 





korištenih maramica golom rukom ili npr. ako se bolesnik iskašlje u osobu), 

- Kontakt licem u lice s COVID-19 bolesnikom na udaljenosti manjoj od dva metra u trajanju duljem 
od 15 minuta, 

- Boravak u zatvorenom prostoru (npr. učionica, soba za sastanke, čekaonica u zdravstvenoj 
ustanovi itd.) s COVID-19 bolesnikom na udaljenosti manjoj od dva metra u trajanju duljem od 
15 minuta, 

- Zdravstveni radnik ili druga osoba koja pruža izravnu njegu oboljelom od COVID-19 ili 
laboratorijsko osoblje koje rukuje s uzorcima oboljelog bez korištenja preporučene osobne 
zaštitne opreme (OZO) ili ako je došlo do propusta u korištenju OZO, 

- Kontakt u zrakoplovu ili drugom prijevoznom sredstvu s bolesnikom dva mjesta ispred, iza, ili sa 
strane; suputnici ili osobe koje skrbe o bolesniku tijekom putovanja; osoblje koje je posluživalo 
u dijelu zrakoplova u kojem sjedi bolesnik (ako težina kliničke slike ili kretanje bolesnika upućuje 
na izloženost većeg broja putnika, bliskim kontaktima se mogu smatrati putnici cijelog odjeljka ili 
cijelog zrakoplova). 


2. Prioritetne skupine za testiranje su: 
2.1. Sve simptomatske osobe sa postavljenom sumnom na COVID-19, a posebice su prioritetni: 


a) Simptomatske osobe koje zbog svojih osobina, prvenstveno zanimanja, imaju visokpotencijal 
širenja bolesti na osjetljive skupine 


— zdravstveni djelatnici i hospitalizirani bolesnici, sa znakovima i simptoma akutne respiratorne 
infekcije. 


— štićenici i djelatnici domova za starije i nemoćne te ostalih ustanova socijalne skrbi 


b) Simptomatske osobe koje zbog svojih osobina imaju visok potencijal zaražavanja velikog broj 
ljudi s rizikom brzog širenja infekcije i stvaranja klastera 


— zatvorenici i djelatnici u zatvoru, 
— izbjeglice i tražitelji azila, 
— beskućnici, 


— pripadnici etničkih/kulturoloških skupina čiji način života pogoduje prijenosu bolesti kapljičnim 
putem i direktnim kontaktom i sl. 


c) Simptomatske osobe s povećanim rizikom teškog oblika bolesti i komplikacija: osobe u dobi 
od 65 godina i više, osobe s kroničnim bolestima (dijabetes mellitus, kardiovaskularne bolesti, 
kronične plućne bolesti, imuno-kompromitirana stanja, kronična bubrežna bolest). 


d) Kod svakog grupiranja respiratorne bolesti u zdravstvenoj ustanovi, potrebno je 
testirati simptomatske osobe. 





e) Zdravstveni i drugi djelatnici s povećanim rizikom širenja infekcije među vulnerabilnim 
skupinama, sa potvrđenom bolesti COVID-19/SARS-CoV-2 u svrhu potvrde njihovog izlječenja i 
mogućnosti povratka na radno mjesto. 


f) Osobe koje se jave u zdravstveni sustav zbog nekog drugog hitnog stanja, a istovremeno 
imaju neke od simptoma kompatibilnih sa COVID-19. 


Osobu u koje se postavi indikacija za testiranje na COVID-19 treba staviti u izolaciju do pristizanja 
nalaza. U slučaju pozitivnog nalaza, osoba ostaje u izolaciji sve do izlječenja (vidjeti točku 3.) 


2.2. Epidemiološke indikacije (testiranje asimptomatskih osoba) 


a) Djelatnici zdravstvenih ustanova prije povratka na posao nakon višednevne odsutnosti zbog 
korištenja godišnjeg odmora ili zbog drugog razloga, nakon povratka iz inozemstva odnosno 
područja s povećanom incidencijom COVID-19 ili drugih epidemioloških rizika u anamnezi. 

- Djelatnike zdravstvenih ustanova po povratku s godišnjih odmora ili duljeg izbivanja (npr. produženi 
vikend, slobodni dani) voditelj radne jedinice treba pitati: 

1. Jesu li unazad 14 dana imali simptome kompatibilne s COVID-19; 

2. Jesu li unazad 14 dana doputovali iz inozemstva; 

3. Jesu li unazad 14 dana boravili u većoj skupini ljudi, bez pridržavanja mjera za sprječavanje širenja 
kapljičnih infekcija (maska, fizička distanca, higijena ruku; npr. karmine, svatovi, krstitke, krizma, noćni 
klub, boravak u hostelu, godišnjica, mature i slično) te jesu li unazad 14 dana boravili u okruženju za 
koje imaju saznanja da je bilo oboljelih. 

Ako je odgovor na bilo koje od ovih pitanja pozitivan, indicirano je testirati djelatnika na COVID-2. 

b) Djelatnici domova za starije i nemoćne prije povratka na posao nakon višednevne odsutnosti 
(dulje od pet dana). 

c) Djelatnici zdravstvenih ustanova i domova za starije i nemoćne nakon karantene ili izolacije. 

d) Osobe koje se jave u zdravstveni sustav zbog drugog osnovnog medicinskog stanja/dijagnoze, a 
unatrag 14 dana došli su sa područja povećane incidencije COVID-19. 

e) Prijem novih korisnika u domove za starije i nemoćne te ostale ustanove socijalne skrbi. 

f) < Premještaj korisnika iz bolnice u domove za starije i nemoćne odnosno u zdravstvene ustanove za 
dugotrajno liječenje i palijativnu skrb. 

g) Bliski kontakti osoba oboljelih od COVID-19 u sklopu epidemiološke obrade kao protuepidemijska 
mjera. 

h) Bolesnici u kojih se planira hospitalizacija ili provođenje dijagnostičko-terapijskih postupaka koji 
generiraju aerosol. 


3. Kriteriji za završetak izolacije bolesnika s COVID-19 


Ove preporuke temelje se na postojećim spoznajama o trajanju zaraznosti osoba sa SARS-CoV-2 
infekcijom“ i podložne su promjeni. Podaci za donošenje odluke o prekidu izolacije su vrijeme pojave 
prvih simptoma i znakova bolesti i njihovo trajanje odnosno vrijeme dobivanja prvog pozitivnog RT- 
PCR nalaza na SARS-CoV-2, ovisno o tome radi li se o simptomatskoj ili asimptomatskoj infekciji 
SARS-CoV-2. 





I. —Simptomatski bolesnik s COVID-19 
Završetak izolacije simptomatskog bolesnika s COVID-19 preporuča se ako su zadovoljeni sljedeći 
kriteriji: 
- prošlo je najmanje 14 dana od prvog dana bolesti, 
- najmanje 3 uzastopna dana bolesnik je afebrilan bez upotrebe antipiretika, 
- značajno poboljšanje respiratornih“ i drugih simptoma COVID-19. 


II. — Asimptomatski slučaj s COVID-19 
Za asimptomatske slučajeve COVID-19 završetak izolacije preporuča se 14 dana nakon prvog 
pozitivnog testa na SARS-CoV-2, uz uvjet da tijekom tog razdoblja nisu razvili nikakve simptome 
bolesti. U slučaju razvoja simptoma, koriste se kriteriji za simptomatske bolesnike, pri čemu je 
referentna točka datum pojave simptoma. 


II. = Djelatnici u zdravstvenim ustanovama i domovima za starije osobe 
Kod djelatnika u zdravstvenim ustanovama i domovima za starije osobe te drugim ustanovama 
s povećanim rizikom unosa i brzog širenja virusa među osjetljivom populacijom uz ove kliničke 
kriterije indicirano je i kontrolno laboratorijsko testiranje prije povratka na radno mjesto, pri 
čemu treba biti zadovoljen sljedeći laboratorijski kriterij: 


* 2 negativna RT-PCR nalaza brisa nazofarinksa u razmaku od najmanje 24 sata, pri 
čemu prvi kontrolni bris treba uzeti najmanje 72 sata nakon povlačenja simptoma i 


znakova bolesti i najmanje 14 dana od početka simptoma odnosno od prvog 
pozitivnog nalaza kod asimptomatskog bolesnika. 


* Kontrolno testiranje nadležni liječnik može indicirati sukladno kliničkoj procjeni i 
kod drugih pacijenata, kao što su imunokompromitirane osobe (veći rizik 
prolongiranog vironoštva) ili bolesnici sa dužim trajanjem simptoma bolesti. 


* Prema njima osobe zaražene sa SARS-CoV-2 najzaraznije su dan-dva prije pojave simptoma i u 
prvim danima bolesti, pri čemu se većina sekundarnih slučajeva zarazi u kontaktu s prvooboljelom 
osobom unutar prvih pet dana od pojave simptoma. Do sada još nije uspješno izoliran vijabilan 
virus iz uzoraka gornjih dišnih puteva nakon drugog tjedna bolesti, unatoč pozitivnom PCR nalazu. 
Molekularna PCR metoda detektira virusnu nukleinsku kiselinu koja ne korelira uvijek s 
prisutnošću vijabilnog virusa u organizmu. 

* Određeni simptomi poput kašlja i anosmije mogu trajati tjednima nakon što bolesnik prestane 
biti zarazan za okolinu. 





4. Završetak zdravstvenog nadzora (karantene/samoizolacije) i povratak na radno mjesto 
Zaposlenici bez simptoma 


Osobe koje tijekom razdoblja samoizolacije od 14 dana ne razviju niti jedan simptom 
kompatibilan s COVID-19 (npr. povišena tjelesna temperatura, kašalj, nedostatak zraka/kratak 
dah, nagli gubitak mirisa, okusa ili promjena okusa) mogu se vratiti na svoje radno mjesto bez 
provedbe testiranja. Drugačije pravilo primjenjuje se za zdravstvene radnike i osoblje Domova u 
sustavu socijalne skrbi. 


Zdravstveni radnici i osoblje u Domovima u sustavu socijalne skrbi 


Zdravstveni radnici koji su upućeni u samoizolaciju kao bliski kontakti oboljelih, a koji tijekom 
samoizolacije nisu razvili niti jedan simptom COVID-19 bolesti (asimptomatski tijekom 
samoizolacije), na svoje radno mjesto mogu se vratiti nakon provedenog testiranja 14.-tog dana 
samoizolacije i zaprimanja negativnog rezultata testiranja. 


